དེ་ཡང་མཁས་ཤིང་གྲུབ་པའི་དབང་ཕྱུག་བསམ་པའི་རྒྱུན་མ་ཆད་པར་ལྔ་བདོ་སྙིགས་མའི་དུས་སུ་ཡང་འགྲོ་ལ་བརྩེ་བའི་ཆ་ཤས་ཡོངས་སུ་རྫོགས་ཏེ།སྨད་མདོ་ཁམས་ཆུ་བཞི་སྒང་དྲུག་ཏུ་ཡོངས་སུ་གྲགས་པའི་ཚ་རོང་སྒང་གི་ཉེ་ཕྱོགས།རྨ་ཀླུང་གསེར་ལྡན་རིང་མོའི་སྟོད་རྒྱུད།ཡུལ་སྐྱོང་རྨ་རྒྱལ་སྦོམ་རའི་ཁོར་ཡུགཤར་ཁྲ་མོ་གླིང་བའི་མངའ་ཁོངས།རྨ་ཡུལ་མཐོང་བ་ཀུན་སྨོན་གྱི་སའི་ཆ།མགོ་ལོག་འབུམ་པ་ཁག་གསུམ་ཞེས་པའི་ཡུལ་གྲུའི་སི་ཁྲོན་དཀར་མཛེས་གསེར་རྟ་རྫོང་དབང་ཆེན་སྟོད་པའི་གྱི་ལིང་སྡེ་བར་སྐུ་བལྟམས་པ་དང་།བསྟན་པའི་འགྲོ་དོན་རྒྱ་ཆེན་པོ་མཛད་ནས།བོད་རབ་བྱུང་བཅུ་དྲུག་པའི་ལྕགས་མོ་སྦྲུལལོར་ཉིད་ཀྱི་གདན་ས་དུ་མའི་ཡ་གྱལ་སྟེ་རོང་བོ་བློན་ཆོས་བོང་སྟག་ཞོལ་མའི་བྲ་ཚ་དགོན་སྨིན་གྲོལ་དར་རྒྱས་གླིང་དུ་གཟུགས་སྐུའི་བཀོད་པ་ཆོས་དབྱིངས་སུ་ཐིམ་པའི་ཚུལ་བསྟན་པས།སྐབས་དེར་ཁོང་ཉིད་དགུང་ལོ་སུམ་བརྒྱ་དང་ལྔ་བཅུ་ཡིན་པར་གྲགས་པའང་འཇིག་རྟེན་ཐོག་ཏུ་སྤྲུལ་བའི་བྱང་ཆུབ་སེམས་དཔའ་ཆེན་པོས་ངོ་མཚར་མཛད་པ་གནང་བ་ལས་མ་འདས་སོ།།